哭虔州楊侍郎
作者：李商隱
朝代：唐

paragraphs: 漢網疎仍漏，齊民困未蘇。
如何大丞相，翻作弛刑徒。
中憲方外易，尹京終就拘。
本矜能弭謗，先議取非辜。
巧有凝脂密，功無一柱扶。
深知獄吏貴，幾迫季冬誅。
呌帝青天闊，辭家白日晡。
流亡誠不弔，神理若爲誣。
在昔恩知忝，諸生禮秩殊。
入韓非劒客，過趙受鉗奴。
楚水招魂遠，邙山卜宅孤。
甘心親垤蟻，旋踵戮城狐。
陰騭今如此，天災未可無。
莫憑牲玉請，便望救焦枯。